Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiivi direktiivin 95/2/EY muuttamisesta elintarvikelisäaineen E 425 (konjac) käyttöehtojen osalta" (KOM(2002) 451 lopullinen – 2002/0201 COD)



Virallinen lehti nro C 085 , 08/04/2003 s. 0039 - 0040



Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiivi direktiivin 95/2/EY muuttamisesta elintarvikelisäaineen E 425 (konjac) käyttöehtojen osalta" (KOM(2002) 451 lopullinen - 2002/0201 COD) (2003/C 85/11) Neuvosto päätti 17. syyskuuta 2002 Euroopan yhteisön perustamissopimuksen 95 artiklan nojalla pyytää Euroopan talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "maatalous, maaseudun kehittäminen, ympäristö" -erityisjaosto antoi lausuntonsa 13. marraskuuta 2002. Esittelijä oli John Donnelly. Euroopan talous- ja sosiaalikomitea hyväksyi 11. ja 12. joulukuuta 2002 pitämässään 395. täysistunnossa (joulukuun 11. päivän kokouksessa) seuraavan lausunnon. Äänestyksessä annettiin 97 ääntä puolesta eikä yhtään vastaan 6:n pidättyessä äänestämästä. 1. Johdanto 1.1. Elintarvikkeiden lisäaineista annettu direktiivi 95/2/EY koskee muita lisäaineita kuin väri- ja makeutusaineita sekä jauhojen käsittelyaineita. Elintarvikkeissa saa käyttää vain lisäaineita, jotka täyttävät elintarvikealan tiedekomitean määräämät vaatimukset. Elintarvikkeiden lisäaineiden käyttöä koskevien säännösten ensisijaisena tavoitteena tulisi olla pyrkimys suojella kuluttajaa. 1.2. Direktiivin 95/2/EY liitteessä IV hyväksytään elintarvikelisäaineen E 425 (konjac) käyttö tietyin ehdoin. 1.3. Useat jäsenvaltiot ja yhteisön ulkopuoliset maat ovat ryhtyneet toimenpiteisiin lisäainetta E 425 (konjac) sisältävien minipikareihin pakattujen hyytelömakeisten markkinoille saattamisen keskeyttämiseksi, koska kyseiset makeiset muodostavat huomattavan terveysriskin. Pakkausmerkinnässä annettava varoitus ei riitä etenkään lasten terveyden suojelemiseen. 1.4. Asetuksen (EY) N:o 178/2002 53 artiklan 1 kohdan nojalla komissio voi keskeyttää sellaisen elintarvikkeen markkinoille saattamisen tai käyttämisen, josta aiheutuu todennäköisesti vakava riski ihmisten terveydelle, jos tätä riskiä ei voida tyydyttävällä tavalla hallita kyseisten jäsenvaltioiden toteuttamilla toimenpiteillä. 1.5. Komissio teki 27. maaliskuuta 2002 päätöksen (2002/247/EY) elintarvikelisäainetta E 425 (konjac) sisältävien hyytelömakeisten markkinoille saattamisen ja tuonnin keskeyttämisestä. 1.6. Elintarvikelisäaineen E 425 (konjac) käyttöehtoja koskevalla uudella ehdotuksella(1) komissio aikoo muuttaa elintarvikelisäaineita koskevaa direktiiviä 95/2/EY siten, että peruutetaan hyväksyntä lisäaineen E 425 (konjac) käytöltä minipikareihin pakatuissa hyytelömakeisissa sekä kaikissa muissakin hyytelömakeisissa. Minipikareihin pakatut hyytelömakeiset aiheuttavat vakavan terveysriskin ja jopa hengenvaaraa. Kyseisessä tapauksessa pakkausmerkinnässä annettava varoitus ei riitä etenkään lasten terveyden suojelemiseen. 2. Yleistä 2.1. Lisäaineen E 425 (konjac) käyttö hyytelömakeisissa aiheuttaa vakavan terveysriskin. Minipikareihin pakattujen hyytelömakeisten tapauksessa se on hengenvaarallista, ja yhteisön ulkopuolisissa maissa on raportoitu useista kyseisten makeisten syömisestä johtuneista kuolemantapauksista etenkin lasten ja vanhusten parissa. 2.2. Komitea katsoo näin ollen, että komission ehdottama toimenpide on hyväksyttävä ja vastaa yhteisön tavoitetta varmistaa terveyden suojelun korkea taso. 2.3. Komitea yhtyy komission käsitykseen siitä, että pakkausmerkinnässä annettava varoitus ei riitä ongelman ratkaisemiseksi. Lapset eivät ehkä osaa lukea varoituksia. 2.4. Eräät yhteisön ulkopuoliset maat ovat reagoineet ongelmaan vetämällä tuotteita pois markkinoilta. Komissio päätti tällaisesta hätätoimenpiteestä maaliskuussa 2002. Nyt komissio ehdottaa pysyvää toimenpidettä. Komitea tukee komission kantaa. 2.5. Tuotteiden poisvetäminen markkinoilta soveltuu varotoimenpiteeksi tai väliaikaiseksi reaktioksi hätätilanteeseen, mutta ei sovi käytettäväksi pitkällä aikavälillä. Yhteisössä on estettävä kokonaan sellaisen tuotteen valmistus ja markkinointi, joka paitsi muodostaa terveysriskin aiheuttaa jopa hengenvaaraa ja on jo suoraan johtanut useisiin kuolemiin; pelkkä markkinoinnin keskeytys ei ole riittävä toimenpide. 2.6. Komitea on aina kantanut huolta siitä, että EU:n säännökset ovat kansainvälisten kauppasääntöjen mukaisia. Käsillä olevassa tapauksessa komitea katsoo, että hyväksynnän peruuttaminen lisäaineen E 425 (konjac) käytöltä minipikareihin pakatuissa hyytelömakeisissa ja kaikissa muissakin hyytelömakeisissa ei muodosta estettä kaupalle. Ehdotetulla toimenpiteellä pyritään ainoastaan estämään kyseisen lisäaineen käyttö sellaisissa tuotteissa, joissa se aiheuttaa hengenvaaraa. 3. Päätelmä 3.1. Euroopan talous- ja sosiaalikomitea pitää tervetulleena ja kannattaa varauksetta komission ehdotusta direktiivin 95/2/EY liitteen IV muuttamiseksi siten, että peruutetaan hyväksyntä lisäaineen E 425 (konjac) käytöltä minipikareihin pakatuissa hyytelömakeisissa sekä kaikissa muissa hyytelömakeisissa. Bryssel, 11. joulukuuta 2002. Euroopan talous- ja sosiaalikomitean puheenjohtaja Roger Briesch (1) KOM(2002) 451 lopullinen, 5.8.2002.